*Бейресми аударма*

**Ұжымдық қауіпсіздік туралы шарт ұйымына**

**мүше мемлекеттердің Семей ядролық сынақ полигоны**

**жабылуының 30 жылдығына арналған**

**БІРЛЕСКЕН МӘЛІМДЕМЕСІ**

2021 жылғы 29 тамызда Қазақстан Республикасының Тұңғыш Президенті Нұрсұлтан Назарбаевтың Жарлығымен Семей ядролық сынақ полигоны жабылуының 30 жылдығы атап өтіледі. 1991 жылы полигон қызметінің тоқтатылуы жалпыға бірдей ядролық сынақтарды жүргізуге тыйым салу идеясын ілгерілетудегі маңызды кезең болды.

Осы маңызды оқиғаны назарға ала отырып, БҰҰ Бас Ассамблеясы 29 тамызды Ядролық сынақтарға қарсы іс-қимылдың халықаралық күні деп жариялады.

ҰҚШҰ-ға мүше мемлекеттер бейбітшілік пен қауіпсіздікті қолдауға өздерінің бейілділігін растайды, ядролық қаруды иеленуден бас тартқан Қазақстанның ядролық қаруды таратпау режимін нығайтуға, халықаралық қауіпсіздік пен тұрақтылықты қолдауға қосқан үлесін атап өтеді.

Семей полигоны жабылған сәттен бастап Қазақстан оның аумағын және оған іргелес аудандарды оңалту, сондай-ақ радиациялық қауіпсіздікті қамтамасыз ету және қоршаған ортаны қалпына келтіру бойынша үлкен жұмыс атқарды. 2004 жылдан бері Ресей Федерациясы, Америка Құрама Штаттары және Қазақстан Республикасы таралу қаупін жоюға және физикалық қауіпсіздікті нығайтуға елеулі үлес қосқан бірқатар жобаларды полигон аумағында іске асырды.

Полигонның жабылуы әлем бойынша ядролық сынақтарға мораторий орнатуға, сондай-ақ 2006 жылы Орталық Азияда ядролық қарудан азат аймақ құруға ықпал еткен халықаралық күш-жігерлікке маңызды серпін берді.

ҰҚШҰ-ға мүше мемлекеттер 2020 жылғы желтоқсанда БҰҰ Бас Ассамблеясы қабылдаған «Қазақстандағы Семей өңірінің халқын сауықтыру, қоршаған ортасын қалпына келтіру және экономикалық дамыту мақсатындағы халықаралық ынтымақтастық пен қызметті үйлестіру» туралы қарарын қолдайды.

Ядролық сынақтарға жан-жақты тыйым салу туралы шарт (ЯСЖТШ) ядролық қаруды таратпау режимінің ажырамас элементі болып табылатынын мойындайды. Ядролық державалардың ядролық сынақтарға енгізген мораторийлері ядролық сынақтардың қайта басталуына жол бермеуге бағытталған халықаралық күш-жігердің маңызды құрамдас бөлігі болып табылатынын, алайда олар ЯСЖТШ-ға толыққанды қатысудан туындайтын заңдық міндеттеуші міндеттемелерді алмастыра алмайтынын атап өтеді. Осыған байланысты ҰҚШҰ-ға мүше мемлекеттер Шарттың тез арада күшіне енуін қолдайды, ол үшін оған ЯСЖТШ-ның 2-ші қосымшадағы қалған сегіз елдің қосылуы қажет.

ҰҚШҰ-ға мүше мемлекеттер халықаралық құқық нормаларын мүлтіксіз сақтауға негізделген ядролық қарусыздану және жаппай қырып-жою қаруын таратпау саласындағы күш-жігерге берік бейілділігі туралы мәлімдейді.

|  |  |
| --- | --- |
| **Армения Республикасының Сыртқы істер министрі** | **Қырғыз Республикасының Сыртқы істер министрі** |
| **Беларусь Республикасының Сыртқы істер министрі** | **Ресей Федерациясының Сыртқы істер министрі** |
| **Қазақстан Республикасының Сыртқы істер министрі** | **Тәжікстан Республикасының Сыртқы істер министрі** |